Kí ìwọ tóó wọ inu igbó náà pàápàá ẹ̀rù oníbodè ibẹ̀ ń bà mi, nítorí iwin burúkú ni, Àǹjànnú-ìbẹ̀rù ni orúkọ rẹ̀ ń jẹ́. A máa gbé ìwé ńlá kan sí ọwọ́ rẹ̀ nínú èyí tí orúkọ ẹ̀ṣẹ̀ tí gbogbo ọmọ aráyé ń ṣẹ̀ wà; wọ́n to orúkọ àwọn ẹ̀ṣẹ̀ wọ̀n-nnì lẹ́sẹẹsẹ lọ: ẹ̀ṣẹ̀ ìpànìyàn, èkè, ẹ̀gàn, orúkọ-bíbàjẹ́, àìnítìjú, ìlara, ìgbéraga, ojúkòkòrò àti onírúúrú àwọn ẹ̀ṣẹ̀ ńlá mìíràn gbogbo, lẹ́hìn èyí, àwọn ẹ̀ṣẹ̀ míràn tí ó da bi ẹni pé wọ́n kéré ni wọ́n tobi níwájú àǹjànnú-ìbẹ̀rù tí i ṣe oníbodè igbó Olódùmarè. Ẹ̀ṣẹ̀ bí ẹni wí pé kí ọmọdé jẹ ẹ̀kọ mẹta nígbà tí a wí fún un pé kí ó jẹ méjì, kí á rán ọmọdé lọ sí òde kí ó máa ṣiré lójú ọ̀nà, kí ọmọdé lọ sí odò ki ó fọ́ akèǹgbè mọ́lẹ̀, ki ọmọdé wọ aṣọ tuntun lánàá kí aṣọ bàjẹ́ lónìi, kí á ṣe ìbéèrè kékeré kí ọmọdé purọ́ fún ni, kí á mu ọmọ lórí irọ́ kìínní kí ọmọ purọ́ kejì, kí á mu ọmọ lorí irọ́ kejì kí ó purọ́ kẹta, kí ó sì wáá dà bí ẹni pé ọmọdé ń gbé àpótí irọ́ kiri – gbogbo nkan wọnyi nì ó wà nínú ìwé àǹjànnú-ìbẹ̀rù tí í ṣe on;ibodè igbó Olódùmarè.
Ki iwo too wo inu igbo naa paapaa eru onibode ibe n ba mi, nitori iwin buruku ni, Anjannu-iberu ni oruko re n je. A maa gbe iwe nla kan si owo re ninu eyi ti oruko ese ti gbogbo omo araye n se wa; won to oruko awon ese won-nni leseese lo: ese ipaniyan, eke, egan, oruko-bibaje, ainitiju, ilara, igberaga, ojukokoro ati oniruuru awon ese nla miiran gbogbo, lehin eyi, awon ese miran ti o da bi eni pe won kere ni won tobi niwaju anjannu-iberu ti i se onibode igbo Olodumare. Ese bi eni wi pe ki omode je eko meta nigba ti a wi fun un pe ki o je meji, ki a ran omode lo si ode ki o maa sire loju ona, ki omode lo si odo ki o fo akengbe mole, ki omode wo aso tuntun lanaa ki aso baje lonii, ki a se ibeere kekere ki omode puro fun ni, ki a mu omo lori iro kiinni ki omo puro keji, ki a mu omo lori iro keji ki o puro keta, ki o si waa da bi eni pe omode n gbe apoti iro kiri – gbogbo nkan wonyi ni o wa ninu iwe anjannu-iberu ti i se on;ibode igbo Olodumare.